આજે સમગ્ર ક્રિકેટ જગત આંચકામાં છે. વર્તમાન વર્લ્ડ કપ ચેમ્પિયન ઓસ્ટ્રેલિયન ટીમે એવી શરમજનક હરકત કરી છે કે જેન્ટલમેન્સ ગેમ ક્રિકેટ કલંકિત થઈ ગઈ છે. સાઉથ આફ્રિકાના કેપ ટાઉન શહેરમાં, ગઈ 24 માર્ચે સાઉથ આફ્રિકા સામેની ત્રીજી ટેસ્ટ મેચના ત્રીજા દિવસની રમત પૂરી થયા બાદ પત્રકાર પરિષદમાં ઓસ્ટ્રેલિયાના કેપ્ટન સ્ટીવ સ્મીથ અને ઓપનિંગ બેટ્સમેન કેમરન બેંક્રોફ્ટે જ્યારે કબૂલ કર્યું કે એમની ટીમે બોલ સાથે પ્લાનિંગ મુજબ ચેડાં કર્યા હતા, એ સાથે જ ટીમ ઉપર ચારેકોરથી માછલાં ધોવાની શરૂઆત થઈ ગઈ. બેંક્રોફ્ટે કહ્યું હતું કે એણે સેન્ડપેપરની પટ્ટી વડે બોલને ઘસ્યો હતો. એમ કરવા પાછળનો ઈરાદો બોલને વધુ સ્વિંગ કરાવવાનો હતો જેથી પોતાની ટીમના ફાસ્ટ બોલરોને લાભ મળે.